b'\n_START_ARTICLE_\nHannu Posti\n_START_SECTION_\nUrheilu-ura\n_START_PARAGRAPH_\nPosti kuului niihin suomalaisurheilijoihin, joiden esikuvana ja innoittajana oli Paavo Nurmi. S\xc3\xa4\xc3\xa4nn\xc3\xb6llisen harjoittelun Posti kykeni aloittamaan vasta armeijassa sodan p\xc3\xa4\xc3\xa4tytty\xc3\xa4 1945. H\xc3\xa4n oli tosin astunut palvelukseen alaik\xc3\xa4isen\xc3\xa4 jo 1943, mutta ei osallistunut rintamataisteluihin. Postin ensimm\xc3\xa4inen urheilumenestys oli Puolustusvoimien hiihtomestaruuskisojen toinen sija varusmiessarjassa H\xc3\xa4meenlinnassa 1946. Kes\xc3\xa4ll\xc3\xa4 1946 h\xc3\xa4n voitti Puolustusvoimien 2\xc2\xa0000 metrin maastojuoksumestaruuden._NEWLINE_Posti sijoittui nelj\xc3\xa4nneksi Helsingin 1952 olympialaisten 10\xc2\xa0000 metrin juoksussa ajalla 29.51,4. Brysselin EM-kilpailuissa 1950 h\xc3\xa4n oli 5\xc2\xa0000 metrin juoksussa viides ja Bernin EM-kilpailuissa 1954 10\xc2\xa0000 metrill\xc3\xa4 14:s. Inkeroisten Terhoa ja Vuoksenniskan Urheilijoita edustanut Posti voitti Suomen mestaruuden 5\xc2\xa0000 metrin juoksussa vuosina 1952 ja 1953, 10\xc2\xa0000 metrin juoksussa vuosina 1952, 1953, 1954 ja 1955 sek\xc3\xa4 maastojuoksussa vuosina 1951, 1952 ja 1954. Posti osallistui 18:aan yleisurheilumaaotteluun vuosina 1950\xe2\x80\x931957._NEWLINE_Posti kilpaili useasti aikansa parhaita kest\xc3\xa4vyysjuoksijoita Emil Z\xc3\xa1topekia ja Alain Mimounia vastaan. Zatopekia h\xc3\xa4n ei onnistunut koskaan voittamaan, mutta Mimounin h\xc3\xa4n voitti kerran. T\xc3\xa4m\xc3\xa4 tapahtui 5. syyskuuta 1953 Suomi\xe2\x80\x93Ranska-maaottelussa. Tuosta juoksusta on Postin 10\xc2\xa0000 metrin enn\xc3\xa4tysaika 29.49,8. Postin enn\xc3\xa4tys 3\xc2\xa0000 metrill\xc3\xa4 on 8.14,8 ja 5\xc2\xa0000 metrill\xc3\xa4 14.11,8. Akillesj\xc3\xa4nnevaivat alkoivat haitata Postin juoksu-uraa 1950-luvun puoliv\xc3\xa4liss\xc3\xa4 ja lopettivat sen vuonna 1957._NEWLINE_Juoksu-uransa j\xc3\xa4lkeen Posti kilpaili ampumahiiht\xc3\xa4j\xc3\xa4n\xc3\xa4 ja saavutti MM-kilpailuissa 20 kilometrill\xc3\xa4 pronssia vuonna 1963 sek\xc3\xa4 joukkuekilpailussa hopeaa vuosina 1962 ja 1963. Olympialaisissa h\xc3\xa4n sijoittui 20 kilometrill\xc3\xa4 kahdeksanneksi Innsbruckissa 1964. Posti on ainut sek\xc3\xa4 kes\xc3\xa4- ett\xc3\xa4 talviolympialaisissa kilpaillut suomalaisyleisurheilija.\n_START_SECTION_\nValmentajaura\n_START_PARAGRAPH_\nAktiiviuran j\xc3\xa4lkeen Posti toimi kest\xc3\xa4vyysjuoksuvalmentajana. H\xc3\xa4n oli luomassa Kalevi R\xc3\xb6mp\xc3\xb6tin apulaisena Puolustusvoimien urheilujoukkotoimintaa Santahaminassa. Sielt\xc3\xa4 alkoi my\xc3\xb6s yhteisty\xc3\xb6 h\xc3\xa4nen tunnetuimman valmennettavansa Tapio Kantasen kanssa. Muita tunnettuja juoksijoita h\xc3\xa4nen valmennettavanaan olivat Risto Ala-Korpi, Seppo Liuttu, Vesa Laukkanen ja Heikki Vakkuri. Hannu Posti toimi vuosina 1977\xe2\x80\x931984 Suomen Urheiluliiton Valmentajat -yhdistyksen puheenjohtajana. T\xc3\xa4ll\xc3\xb6in h\xc3\xa4n kirjoitti haastattelututkielman \xe2\x80\x9dHuippu-urheilijoiden ja valmentajien henkisen k\xc3\xa4ytt\xc3\xa4ytymisen tarkastelua suurkilpailup\xc3\xa4iv\xc3\xa4n\xc3\xa4.\xe2\x80\x9d Tutkielmassa k\xc3\xa4yd\xc3\xa4\xc3\xa4n l\xc3\xa4pi henkil\xc3\xb6haastatteluin Pekka Vasalan, Tapio Kantasen, Martti Vainion ja Kaarlo Maaningan tuntemuksia ja ajatuksia parhaan suurkilpailunsa p\xc3\xa4iv\xc3\xa4n\xc3\xa4. Samoin haastatellaan samasta aiheesta valmentajia Rolf Haikkola, Kari Sinkkonen ja Aulis Potinkara.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHannu Postin \xc3\xa4iti oli Vilhelmiina Sundgren (1883\xe2\x80\x931933). Posti oli orpo seitsenvuotiaasta asti, koska is\xc3\xa4 ei kuulunut koskaan perheeseen. Sukunimi Posti on \xc3\xa4idin tytt\xc3\xb6nimi. Hannu Postilla oli nelj\xc3\xa4 sisarusta, jotka olivat syntyneet vuosina 1907, 1908, 1911 ja 1914. Hannu Posti oli naimisissa vuosina 1952\xe2\x80\x932002 puoliso Annikin kuolemaan saakka. Pariskunta sai kolme lasta: Seija s. 1953, Esko s. 1958 ja Tuula s. 1963._NEWLINE_Posti valittiin vuoden rajamieheksi vuonna 1960. H\xc3\xa4n palveli Rajavartiolaitoksessa vuosina 1946\xe2\x80\x931964. Viimeisin teht\xc3\xa4v\xc3\xa4 Rajavartiolaitoksessa oli rajajoukkueen johtaja Vainikkalassa. Ennen siirtymist\xc3\xa4 Puolustusvoimien palvelukseen h\xc3\xa4n suoritti Reserviupseerikoulun. Puolustusvoimien palveluksesta h\xc3\xa4n j\xc3\xa4i el\xc3\xa4kkeelle vuonna 1973._NEWLINE_Posti osallistui ainoana Helsingin olympiakisojen suomalaisurheilijana Anglo-Finnish Societyn ja Suomen Lontoon suurl\xc3\xa4hetyst\xc3\xb6n maaliskuussa 2012 j\xc3\xa4rjest\xc3\xa4m\xc3\xa4\xc3\xa4n The Olympic Event tapahtumaan, jossa muisteltiin l\xc3\xa4hestyvien Lontoon olympiakisojen alla Helsingin vuoden 1952 olympiakisoja. Tilaisuudessa oli l\xc3\xa4sn\xc3\xa4 kaikkiaan viisi Helsingin kisoihin osallistunutta brittiyleisurheilijaa. Joukossa my\xc3\xb6s Postin j\xc3\xa4lkeen 10\xc2\xa0000 metrill\xc3\xa4 viidenneksi sijoittunut Frank Sando. Tilaisuuden kunniavieras oli Kentin herttua, joka oli 16-vuotiaana poikasena Helsingin olympialaisten yksi kunniavieras.'